题四御史诗卷
汪士明 (Yuan)
上元甲子龙飞春，一时群贤辅圣人。四聪甚迩百度举，诞降丝纶旌直臣。直臣维何四御史，铁冠白笔侍紫宸。面如秋霜胆如石，曾犯先朝批逆鳞。奏章上彻雷霆震，此身视死犹埃尘。宽饶竟到北阙下，韩公远谪辞西秦。忠言嘉谟倘悟主，小臣微躯安足云。鸷鸟既死不复击，尺蠖暂屈当复伸。忽逢天语为昭雪，一朝黯淡开青旻。死者当庙食，子孙居要津。生者赐环归，朝廷领缙绅。彼哉患得复患失，重茵列鼎思全身。回视四贤生死各尽节，何异鸡惊争食仰视鸾凤凌紫氛。